‘માસી, આપણું નિશાન કૂતરો છે. કૂતરાની માલિક પ્રત્યેની વફાદારી તમને મારે સમજાવવી ન પડે. કૂતરાને ભરોસે માલિક નિરાંતે સૂએ ને પોતાનું આખું ઘર એને ભરોસે મૂકી જાય. તમે જ છો જે આ વાતને બરાબર સમજી શકો છો. કોઈ ઘોડા કે ગધેડાને ભરોસે ઘર નથી મૂકી જતું, એટલે કહેવાનો મતલબ એ જ કે, ઘોડા કે ગધેડા કરતાં કૂતરા પર ભરોસો રાખવો વધારે સારો. તમારું શું કે’વું છે ?’ ધનુમાસીને પણ એ ભાઈની વાત સાચી લાગતાં એમણે તેમની વાતમાં ડોકું ધુણાવ્યું. જ્યાં આપણી કદર થતી હોય, આપણા પર ભરોસો થતો હોય તે જ સાચું, બીજું બધું ખોટું ! એટલે ધનુમાસીએ તો પેલા ભાઈનો ખભો થાબડ્યો, ‘તું ફિકર ના કરીશ. આપણે તને જ મત આપ્યો જા.’ ને પેલા ભાઈ તો પૂંછડી પટપટાવતા નીકળી ગયા.